ล้มบ้านประชารัฐ เชียงใหม่รุมต้าน
ธนารักษ์แจ้งบริษัท อารียาฯ สั่งถอยบ้านประชารัฐเชียงใหม่แล้ว เตรียมหาพื้นที่ใหม่ทำแทน
16 ส.ค. 2559

ธนารักษ์แจ้งบริษัท อารียาฯ สั่งถอยบ้านประชารัฐเชียงใหม่แล้ว เตรียมหาพื้นที่ใหม่ทำแทน 
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์ได้สั่งยกเลิกโครงการบ้านธนารักษ์ประชารัฐ ในพื้นที่ ต.ช้างคลาน อ.เมือง จ.เชียงใหม่ ภายหลังจากที่มีการรวมตัวประท้วง เพื่อต่อต้านโครงการดังกล่าวจากโรงเรียนเรยีนาเชลีวิทยาลัยและชุมชนโดยรอบ เนื่องจากกังวลว่าโครงการดังกล่าวจะส่งผลกระทบต่อสภาพแวดล้อม พื้นที่สีเขียว อีกทั้งจะส่งผลให้การจราจรในบริเวณนั้นแออัดมากยิ่งขึ้น โดยกรมธนารักษ์ไม่มีแผนในการพัฒนาพื้นที่ดังกล่าวอีก
“ประชาชนไม่ต้องออกแรง มารวมตัวกันต่อต้านกรมธนารักษ์ ถ้าโครงการส่งผลกระทบก็พร้อมจะยกเลิก เพราะทุกวันนี้กรมก็ทำงานร่วมกับประชาชน เพื่อประชาชนอยู่แล้ว” นายจักรกฤศฏิ์ กล่าว
ทั้งนี้ ได้สั่งการให้ธนารักษ์พื้นที่เชียงใหม่ไปศึกษาข้อมูลเพิ่มเติมว่า มีพื้นที่ที่ราชพัสดุแปลงไหนที่มีความเหมาะสมในการจัดทำโครงการบ้านธนารักษ์ประชารัฐอีกบ้าง อย่างไรก็ตามในส่วนพื้นที่ที่ยกเลิกโครงการไปนั้น ทางกรมได้แจ้งให้ผู้ที่ชนะการประกวดราคาคือ บริษัท อารียา แมนเนจเม้นท์ รับทราบแล้ว และแม้เอกชนสามารถฟ้องเรียกค่าเสียหายจากกรมได้ แต่เชื่อว่าเอกชนจะเข้าใจและโครงการนี้ไม่ได้ทำเพื่อแสวงหาผลกำไรเป็นการทำเพื่อสังคมร่วมกับภาครัฐ
นอกจากนี้ หากมีการประกาศพื้นที่บ้านธนารักษ์ประชารัฐระยะที่ 2 (เฟส 2) รวมทั้งพื้นที่ใหม่ใน จ.เชียงใหม่ เอกชนทุกรายสามารถเสนอประกวดราคารอบใหม่ได้ และวันที่ 16 ส.ค. กรมจะลงนามในสัญญากับเอกชนที่ชนะประกวดราคาใน 4 แปลงที่เหลือ คือ กรุงเทพฯ 2 แปลง และชะอำ จ.เพชรบุรี 2 แปลง และเปิดให้ผู้มีรายได้น้อย ข้าราชการ ใช้สิทธิจองบ้าน วันที่ 19 ส.ค.นี้